
Településrendezési szerződés

amely létrejött egyrészről 

Érd Megyei Jogú Város Önkormányzata (2030 Érd, Alsó utca 1–3., törzsszáma: 731256, statisztikai számjele: 15731254 8411 321 13, adószáma: 15731254-2-13, képviselője: dr. Csőzik László polgármester) mint önkormányzat (a továbbiakban: Önkormányzat),

másrészről pedig 
Caprioli Development Kft. (1112 Budapest XI. kerület, Budaörsi út 153.; képviselője: Illés Balázs ügyvezető (fejlesztő, beruházó) a továbbiakban: Cél megvalósítói,

a felek együttes említése esetén Szerződő Felek

között Érd Megyei Jogú Város Közgyűlésének 293/2021. (XII. 16.) számú határozatában foglalt felhatalmazás alapján a mai napon és helyen az alábbi feltételekkel:

Preambulum

A terület Érd Parkváros városrészben fekszik. A tervezési területen három épület található, melyek eddigi funkciója az alábbiak szerint alakult: 

· a Törökbálinti út felőli épület földszintes; raktár 
· a Nyárfa utca felől elhelyezkedő épület földszint + tetőtér kialakítású; gyártóüzem (tésztagyár)
· a Szilfa utca felől egy földszintes, magastetős épület; egykor lakóház.

A tervezéssel érintett közel 3.500 négyzetméter nagyságú terület Érd északi részén, a Parkváros városrészben, az M7-es autópályától délre, a Törökbálinti út, Szilvafa utca, Nyárfa utca és Szilfa utca által határolt tömb déli részén helyezkedik el.

A 7787 hrsz-ú telek telekegyesítéssel jött létre, azonban ennek köszönhetően két építési övezet is érinti, a Vt-1/I és az Lke-1-jelű is. Jelen fejlesztés, beruházás célja, hogy az Érden elhelyezkedő, meglévő épületegyüttes belső átalakításával és rendeltetésmód-változtatásával idősek otthona valósulhasson meg.

Cél megvalósítóinak az épület és környezetére vonatkozó fejlesztési javaslatát az épített környezet alakításáról és védelméről szóló 1997. évi LXXVIII. törvény 30/A. § (2) bekezdés szerint elfogadott, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 419/2021. (VII.15.) számú kormányrendelet 15. §-nak megfelelő tartalommal elkészült telepítési tanulmányterve tartalmazza. Szerződő Felek egyetértenek abban, hogy az Ingatlan – jelen szerződés 1. sz. mellékletét képező tanulmányterv szerinti – fejlesztése támogatható cél.

Érden a Nyárfa utca 1. szám alatti 7787 helyrajzi számú ingatlanon, az idősek otthona jövőbeni fejlesztése valósul meg; a Törökbálinti út (8103 jelölésű út átkelési szakasza) mentén fekvő telekrész jelenleg is beépített, de ez az épület a főépület kiszolgálását teszi lehetővé. A fejlesztés során a meglévő épületek felújításra kerülnek, a tervezett funkcióhoz szükséges helyiségek kialakításával. A meglévő közúti kapcsolatok is megújulnak, illetve két új közúti kapcsolat létesül a belső parkolókhoz. Új épület építése nem szerepel az elképzelések között. 

A fejlesztési elképzelésekkel összhangban 2020. januárjában elkészültek a területre vonatkozó építészeti tervek „meglévő épületegyüttes belső átalakítása és rendeltetésmódosítása idősek otthonává” megnevezéssel.

A településrendezési szerződés célja a tervezési terület egészének egy, Vt-9 jelű településközpont vegyes építési övezetbe történő átsorolása.

A telek Vt-2 építési övezetbe történő átsorolásához szükséges az 53/2016. (III.24.) határozattal megállapított Településszerkezeti terv (TSZT) és a 9/2016. (III.31.) rendelettel elfogadott Helyi Éptési Szabályzat (HÉSZ) és annak Szabályozási Terv (SZT) melléklete (a továbbiakban együttesen: településrendezési eszközök) módosítása, melyre a településrendezési eszközök 2022. év elején induló módosítási eljárásában kerül sor.

1. A szerződés célja: 

A fejlesztési cél megvalósítása érdekében szükséges feladatokat, és azok elvégzését Cél megvalósítói és az Önkormányzat az épített környezet alakításáról és védelméről szóló 1997. évi LXXVIII. törvény 30/A.§ szerinti településrendezési szerződésben rögzítik. A törvény szerint a szerződés tárgya különösen azon egyéb költségeknek, vagy ráfordításoknak a finanszírozása, melyek a cél megvalósításának előfeltételei, vagy következményei, és az Önkormányzatot terhelnék.

Elérendő célok:

· Annak érdekében, hogy Érd Megyei Jogú Város településrendezési eszközeivel összhangban valósulhasson meg a fejlesztési elképzelés, ezen építésügyi helyi rendelkezések módosítása szükséges;

· A megrendelő a telekegyesítéssel létrejött elhelyezkedő telken 100 férőhelyes idősek otthonát szeretne létrehozni, amely a telken lévő épületek megtartásával és későbbi bővítésével valósulna meg;

· Érd Megyei Jogú Város városfejlesztési terveiben megfogalmazott fontos cél, hogy a fejlesztés a környező kertvárosi lakóterületeken élőket a lehető legkevésbé terhelje. Az idősotthon által vonzott forgalom kompenzálásaként az önkormányzat szeretné, ha a befektető is részt vállalna a Nyárfa utcai bejáratig tartó Szilfa és Nyárfa lakóutcák szilárd burkolattal való kiépítésben.

2. A szerződés tárgya:

A szerződés céljának megvalósítása érdekében szükséges a helyi építésügyi előírásokon túl az 1. pont szerint jelzett fejlesztéssel közvetlen összefüggésben álló, egyéb költségeknek vagy ráfordításoknak a Cél megvalósítói általi átvállalása, amelyek a cél megvalósításának előfeltételei, vagy következményei. 





3. A felek jogai és kötelezettségei, teljesítési határidők:

3.1. Cél megvalósítóinak jogai és kötelezettségei

3. 1. 1.
Cél megvalósítói a jelen szerződés aláírásával kötelezettséget vállalnak arra, hogy az érintett területre vonatkozó TSZT, HÉSZ és SZT módosításának költségét, 1.500.000 forint + áfa összegben viselik. Jelen szerződés aláírásával Cél megvalósító vállalják, hogy az összeget a szerződés aláírásától számított 30 napon belül az Önkormányzat által létrehozott Városfejlesztési és Értékvédelmi Alap Raiffeisen Banknál lévő 12001008-00209494-07100002 számú számlájára megfizetik. 

3. 1. 2.
Cél megvalósítói további kötelezettséget vállalnak arra, hogy 
· az útcsatlakozásokat és a belső közlekedése felületek térkő-burkolatait elkészíti, a az északi telekhatár mentén, az egyirányú szakaszon 4,5 m szélességgel, 3,0 m lekerekítő ívsugarakkal, a kétirányú szakaszon 5,5 m szélességgel,
· a Törökbálinti út felől kétállásos gépkocsibeállót alakít ki,
· a Nyárfa utca felől 4 beállásos gépkocsiparkolót épít ki 5,0 m-széles bekötűúttal, 3,0 m-es lekerekítő ívsugarakkal
· a tervezett idősek otthonát megközelítő Szilfa és Nyárfa utca 5,0 m szélességű, egyoldali esésű aszfaltburkolatot épít ki a gépjárműforgalom számára,
· a Szilfa és Törökbálinti út csatlakozásánál 8,0 m sugarú, a Szilfa és a Nyárfa utca csomópontjában 6,0 m ívsugarú lekerekítéseket alakít ki,
· a Nyárfa utcai két behajtó között, a járda és az útburkolat között zúzottkő burkolatot készít, 2,0 m szélességben, 16 m hosszon, alkalmi parkolás céljára,
· a Szilfa és a Nyárfa utca mentén 2,0 m széles gyalogjárdát épít ki, az út idősek otthona felőli oldalán, az otthon gyalogos megközelíthetősége érdekében,
· a kiépített utak mentén a csapadékvíz kezeléséről gondoskodni kell,
· a Slilfa és a Nyárfa utca mentén az utcák időseg otthona felőli oldalán 10 db, négy parkolóhelyenként pedig egy darab, nagy lombkoronát növelő, az élőhely adottságainak megfelelő, legalább kétszer iskolázott fa telepítéséről és fenntartásáról kell gondoskodni.

Ezen építési munkák legkésőbb a fejlesztés során megvalósítandó épület használatba vétele iránti kérelem benyújtásáig meg kell valósítani.

3. 1. 3.
Cél megvalósítói kötelezettséget vállalnak a HÉSZ és SZT által kijelölt többszintes (cserje, fa) zöldfelületek, gyepfelületek használatba vételig történő telepítésére, majd folyamatos fenntartására.

3. 1. 4.
Tulajdonosok jelen szerződés aláírásával kötelezettséget vállalnak arra, hogy a HÉSZ módosítás hatályba lépését követő 365 napon belül építési engedélyezési eljárás iránti kérelmet nyújtnak be az illetékes építésügyi hatósághoz, és a kiadott építési engedély jogerőre emelkedésétől számított 3 éven belül pedig a fejlesztést megvalósítják, valamint a használatbavételi engedély iránti kérelmet az illetékes hatósághoz benyújtják. 



3. 2. Az Önkormányzat jogai és kötelezettségei

3.2.1.
Az Önkormányzat kötelezettséget vállal arra, hogy a TSZT, HÉSZ és SZT módosítási eljárásában, majd a módosításra irányuló előterjesztésben a fejlesztési cél elérése érdekében szerepelteti a telepítési tanulmánytervben és az annak részét képező beépítési tervben foglalt javasoltakat az érintett ingatlanok területfelhasználási és övezeti átsorolásával.

3.2.2.
Az Önkormányzat vállalja, hogy 7787 hrsz-ú ingatlanok esetében jelen szerződés aláírását követő 15 napon belül a jegyző útján az Étv. 30/A. § (5) bekezdésében foglalt módon intézkedik a településrendezési kötelezettség ingatlan-nyilvántartásba való feljegyzése iránt az érintett ingatlanok tulajdoni lapjára, amelyhez a Tulajdonosok feltétlen és visszavonhatatlan hozzájárulásukat adják.

3.3. Egyéb kötelezettség vállalások
3. 3. 1.
Szerződő Felek megállapodnak abban, hogy a cél megvalósításához szükséges építészeti, út és közműtervek készítésével kapcsolatos kérdéseket – a mindenkori tervező bevonásával – egyeztetik. Amennyiben ennek során a tervezett fejlesztés paramétereit érintő változtatás válik szükségessé, vagy az egyeztetési anyagban nem szereplő járulékos beruházás igénye merül fel, Szerződő Felek a településrendezési szerződést közös akarattal módosítják, és ennek érdekében egymással együttműködnek. 

3. 3. 2.
Szerződő Felek megállapodnak abban is, hogy amennyiben a fejlesztés paramétereit érintő változás, vagy az egyeztetési anyagban nem szereplő beruházás merül fel, úgy annak, valamint az esetlegesen szükségessé váló közműfejlesztési-, bővítési beruházások költségeivel kapcsolatosan Cél megvalósítói az Önkormányzattal szemben semminemű igényt nem támasztanak.

3. 3. 3.
Amennyiben a településrendezési tervben meghatározott feltételeknek való megfelelés ellenére az érintett ingatlanokat magában foglaló terület kialakításával (építészeti, út és közmű-engedélyezéssel) összefüggő engedélyezési eljárások során a terv szerinti megvalósítás akadályba ütközne, Szerződő Felek kötelezik magukat arra, hogy együttműködnek az akadály elhárításában, szükség esetén a településrendezési szerződést közös akarattal módosítják.

3. 3. 4.
Amennyiben a településrendezési tervben meghatározott, az érintett területre vonatkozó TSZT, HÉSZ és SZT módosításának költsége, előre nem látható indokok miatt változik, Szerződő Felek kötelezik magukat arra, hogy együttműködnek a megállapodás fenntartásában, szükség esetén a településrendezési szerződést közös akarattal módosítják.






4. Egyéb rendelkezések

4. 1.
A szerződés rendelkezései érvényesek Szerződő Felek mindenkori jogutódaira is, melyért Cél megvalósítói szavatosságot vállalnak. Jogutódnak kell tekinteni Cél megvalósítói esetében különösen a vevőt, vagy a fejlesztés megvalósítására létrehozott jogi személyt.

4. 3.
Amennyiben a szerződés egyes rendelkezései érvénytelenek lennének, úgy ez nem érinti a szerződés egyéb részeinek érvényességét. Szerződő Felek az érvénytelen szerződési feltételeket, amennyiben ez jogilag lehetséges, olyan új kikötésekkel pótolják, amelyek az elérni kívánt célhoz a legközelebb állnak, kivéve, ha a felek a szerződést az érvénytelen rész nélkül nem kötötték volna meg.

4. 4.
Miután a jelen szerződés alapját képező tanulmányterv szerzői jogi védelem alatt áll, így Cél megvalósítói már most hozzájárulnak ahhoz, hogy annak átadása után a tervdokumentációt az Önkormányzat díjfizetés nélkül szabadon felhasználja, illetve a felhasználás jogát 3. személy részére átengedi. Cél megvalósítói vállalják, hogy a szerzői jog jogosultjának hozzájárulását jelen pontban foglaltakra vonatkozóan beszerzik.

4. 5.
Amennyiben Szerződő Felek között olyan jogvita keletkezik, amelyet peren kívül nem tudnak rendezni, úgy hatáskörtől függően kikötik az Érdi Járásbíróság / Budapest Környéki Törvényszék kizárólagos illetékességét.

4. 6.
Szerződő Felek jelen okiratban nem szabályozott kérdésekben a Polgári Törvénykönyvről szóló 2013. évi V. törvény, az épített környezet alakításáról és védelméről szóló 1997. évi LXXVIII. törvény, továbbá a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 419/2021. (VII.15.) Korm. rendelet vonatkozó rendelkezései az irányadók.

4. 7.
Jelen településrendezési szerződés elválaszthatatlan mellékletét képezi:
· Telepítési Tanulmányterv (Érd, Nyárfa utca 1.)
· 293/2021. (XII. 16.) számú önkormányati határozat

Szerződő Felek jelen szerződést, mint akaratukkal mindenben megegyezőt a mai napon jóváhagyólag írták alá.


	Érd, 2022. január hó „……..”
	Érd, 2022. január hó „……”

	

            ……………………………………
	

……………………………………

	Érd Megyei Jogú Város
Önkormányzata
képv.:dr. Csőzik László polgármester

	Illés Balázs ügyvezető, fejlesztő
Caprioli Development Kft.

